Diari Oficial de la Generalitat Valenciana


Sumari del DOGV 4433, del 05-02-2003 (2003/1215)

ORDE de 23 de gener de 2003, de la Conselleria d'Agricultura, Pesca i Alimentació, per la qual es regulen les ajudes per a l'exercici 2003 al foment del cessament anticipat en l'activitat agrària a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4433

Data del DOGV
:   05-02-2003

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2003/1215


Data del document
:   23-01-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * suport econòmic
    * ajuda pública
    * FEOGA
    * cessament d'activitat agrícola
    * ajuda a l'agricultura

ORDE de 23 de gener de 2003, de la Conselleria d'Agricultura, Pesca i Alimentació, per la qual es regulen les ajudes per a l'exercici 2003 al foment del cessament anticipat en l'activitat agrària a la Comunitat Valenciana. [2003/X1215]
  
En el Reglament (CE) 1.257/1999, del Consell, de 17 de maig, d'ajudes al desenrotllament rural a càrrec del Fons Europeu d'Orientació i Garantia Agrària (FEOGA), s'ha establit un nou marc general d'ajudes a favor d'un desenrotllament rural sostenible cofinançat per la Secció Garantia del Fons per al període 2000-2006. Entre les ajudes previstes, es troba la corresponent al foment del cessament anticipat, a la qual podran acollir-se els agricultors de més edat i els seus treballadors que decidisquen cessar en l'activitat agrària i contribuir, així, a millorar l'estructura de l'explotació resultant.
  
En derogar-se, a partir de l'1 de gener de 2000, el Reglament (CE) 2.079/1992, del Consell, de 30 de juny, la Comunitat Valenciana ha adaptat la seua legislació a la nova reglamentació europea establint un règim d'ajudes per a fomentar el cessament anticipat en l'activitat agrària de conformitat amb les disposicions del Reglament (CE) 1.257/1999, del Consell, de 17 de maig, i la modificació del Programa de Desenrotllament Rural segons la Decisió de 20 de desembre de 2001, de la Comissió, previstes en el Reial Decret 708/2002, de 19 de juliol.
  
Per això, i fent ús de les atribucions que tinc conferides,
  
ORDENE
  
Article 1
  
Per mitjà de la present orde s'establix un règim d'ajudes per a fomentar el cessament anticipat en l'activitat agrària, a fi d'assegurar uns ingressos als agricultors de més edat que decidisquen cessar en l'activitat agrària i de fomentar la substitució d'estos agricultors de més edat per uns altres de més jóvens que puguen millorar la viabilitat econòmica de les explotacions de què es facen càrrec.
  
Les ajudes regulades en la present orde seran d'aplicació a tot el territori de la Comunitat Valenciana.
  
Article 2
  
S'aplicaran les definicions que s'indiquen en l'Orde de 27 de març de 2002, de la Conselleria d'Agricultura, Pesca i Alimentació, pel qual es regulen les ajudes per a l'exercici 2002 al foment anticipat en a l'activitat agrària, a l'efecte d'aplicació d'estes ajudes en el present exercici.
  
Per convertir qualsevol superfície al concepte unitari d'hectàrea tipus, s'aplicaran les taules de marges bruts estàndard (MBE) de l'annex núm. 1.
  
Article 3
  
Per tindre dret a les ajudes que s'establixen en esta disposició, els cedents, els cessionaris agraris i els treballadors hauran de posseir els mateixos requisits de l'Orde de 27 de març de 2002, de la Conselleria d'Agricultura, Pesca i Alimentació, llevat de l'apartat b de l'article 4 d'esta, el qual queda de la manera següent:
  
?Haver exercit l'activitat agrària durant els deu anys anteriors al cessament cotitzant al règim de la Seguretat Social que s'especifica en el punt 2 de l'article 5 de la present orde.
  
Article 4
  
Els requisits de les explotacions seran els especificats en l'Orde de 27 de març de 2002, de la Conselleria d'Agricultura, Pesca i Alimentació, tenint en compte els criteris establits en l'Orde de 20 de desembre de 2001 (DOGV de 02.01.02), de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries, així com les taules d'equivalència de les distintes orientacions productives indicades en els seus annexos.
  
Article 5
  
Podran sol·licitar les ajudes que es regulen en esta orde fins al 15 de març de 2003 els cedents que hagen fet els 55 anys sense fer-ne els 65, o que facen esta edat mínima dins de l'any civil, mitjançant els formularis i impresos habilitats per la Conselleria d'Agricultura, Pesca i Alimentació. Junt amb la sol·licitud de l'ajuda, el cedent haurà d'aportar:
  
1) Fotocòpia compulsada del DNI/NIF del titular i del cònjuge, si és procedent. Si no coincidix la data de naixement, s'aportarà certificat de naixement.
  
2) Informe o certificat de la Direcció Provincial de la Tresoreria General de la Seguretat Social en el qual constarà el règim d'afiliació, els períodes de permanència en alta i la situació laboral respecte de qualsevol tipus d'incapacitat. Seran admissibles els règims d'afiliació següents:
  
Afiliació al règim especial agrari de la Seguretat Social per compte propi, règim especial de treballadors per compte propi o autònoms d'acord amb la seua activitat agrària o afiliació en el règim especial agrari per compte alié dels agricultors professionals o que en el moment de la sol·licitud acredite ser assalariat per una empresa agrària mitjançant document de cotització de l'empresa a la Seguretat Social.
  
3) Certificat de la Tresoreria General de la Seguretat Social de trobar-se al corrent de pagament.
  
4) Certificat de l'Agència Tributària de trobar-se al corrent de les obligacions fiscals.
  
5) Declaració de l'impost sobre la renda de les persones físiques dels tres anys anteriors a la presentació de la sol·licitud del cessament. Si el titular que cessa ho fa amb cònjuge a càrrec i les declaracions no són conjuntes, se'n presentaran també les corresponents al cònjuge.
  
6) L'acreditació de la titularitat de les superfícies i el bestiar que componen l'explotació objecte de transmissió es farà mitjançant qualsevol dels documents següents:
  
- Certificat o nota simple del Registre de la Propietat.
  
- Escriptures públiques de propietat.
  
- Mitjançant la informació cadastral que a tal efecte disposa l'òrgan instructor dels expedients. Quan esta no coincidisca amb la manifestada per l'interessat, s'admetrà com a prova certificat de la Gerència Territorial de Cadastre o nota simple de registre en cas de propietat. Tot això a nom del titular o cònjuge quan el règim econòmic de la societat matrimonial siga de guanys.
  
- Contracte escrit d'arrendament o parceria liquidat de l'impost de transmissió patrimonial corresponent.
  
- La titularitat del bestiar s'acreditarà mitjançant el Llibre d'Explotació Ramadera actualitzat, i informe del Servici de Producció i Sanitat Animal sobre el nombre de drets que posseïx l'explotació.
  
Per disposició del Codi Civil, la data d'un document privat no es comptarà respecte de tercers, sinó des del dia en què haja sigut incorporat o inscrit en un registre públic, des de la mort de qualsevol dels qui el van firmar o des del dia en què es va entregar a un funcionari públic per raó del seu ofici.
  
7)Autorització expressa del cònjuge per a la cessió dels guanys i béns privatius que conformen l'explotació agrària que s'ha de transmetre.
  
8) El compromís del propietari de les terres cedides en cultiu al titular de l'explotació cedent referent a la resolució de contractes o a la transmissió de la propietat o cessió en arrendament al cessionari.
  
9) Acreditació de la titularitat de dades bancàries per al pagament de les ajudes, mitjançant el document normalitzat de la Conselleria d'Agricultura, Pesca i Alimentació de manteniment de tercers.
  
10) La mà d'obra pròpia i familiar s'acreditarà mitjançant fotocòpia compulsada de la cartilla de la seguretat social actualitzada del titular o, si és procedent, el certificat d'empadronament i la declaració del IRPF de l'últim exercici dels membres de la unitat familiar a càrrec del cedent.
  
Amb la documentació del cedent, el cessionari haurà d'aportar-ne la següent:
  
- Si el cessionari té explotació preexistent o és treballador del sector agrari:
  
S'emplenarà l'annex corresponent a la sol·licitud del cedent.
  
S'hi adjuntarà fotocòpia compulsada del DNI/NIF, si és procedent.
  
S'acreditarà la capacitat i competència professionals adequades regulades en l'Orde de 20 de desembre, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries.
  
Informe o certificat de la Direcció Provincial de la Tresoreria General de la Seguretat Social en el qual constarà el règim d'afiliació a la Seguretat Social i els períodes de permanència en alta.
  
Acreditació de la titularitat de l'explotació, mitjançant els mateixos documents que es demanen al cedent en el punt 6 de l'article 10.
  
Declaració de l'impost sobre la renda de les persones físiques de l'últim exercici.
  
- En el cas d'agricultors jóvens que s'instal·len en l'activitat agrària acollint-se a les ajudes de primera instal·lació d'agricultors jóvens de l'Orde de 20 de desembre de 2001, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries, caldrà presentar fotocòpia compulsada de la resolució per la qual s'aprova l'ajuda o fotocòpia compulsada de la sol·licitud d'ajudes i compromís de complir els requisits de la Llei 19/1995. A més, presentaran els documents expressats en els punts anteriors, llevat de l'acreditació de la titularitat d'explotació.
  
- Si es tracta d'agricultors jóvens que s'hi instal·len sense acollir-se a les ajudes de primera instal·lació, a més dels documents sol·licitats als cessionaris hauran de comprometre's a complir els requisits de la Llei 19/1995, acreditar la seua formació abans de la certificació o comprometre's a adquirir-la abans de dos anys, i acreditar l'alta en l'activitat agrària abans de la certificació.
  
- Si el cessionari és una cooperativa o un altre tipus de persona jurídica, haurà de complir les condicions arreplegades en la Llei 19/1995, de 4 de juliol, de Modernització de les Explotacions Agràries, articles 5 i 6, i adjuntar-hi la documentació següent:
  
Fotocòpia del CIF de l'entitat i NIF del representant.
  
Còpia compulsada dels seus estatuts i escriptura de constitució.
  
Certificat de l'acta on constarà l'acord de sol·licitar ser cessionaris de la línia de cessament anticipat i nomenament del representant de l'entitat per a efectuar-ne la tramitació.
  
Podrà sol·licitar les ajudes el treballador d'una explotació el titular de la qual cessa en l'activitat agrària fins al 15 de març de 2003, i faça almenys 55 anys d'edat dins de l'any civil, sense haver-ne fet els 65, mitjançant els formularis i impresos habilitats per la Conselleria d'Agricultura, Pesca i Alimentació.
  
Amb la sol·licitud d'ajuda, haurà de presentar la documentació següent:
  
- Fotocòpia compulsada del DNI/NIF, si és procedent.
  
- Informe o certificat de la Direcció Provincial de la Tresoreria General de la Seguretat Social en el qual constarà el règim d'afiliació a la Seguretat Social, els períodes de permanència en alta i la situació laboral respecte de qualsevol tipus d'incapacitat.
  
- Certificats de l'Agència Tributària i de la Tresoreria General de la Seguretat Social de trobar-se al corrent de pagaments.
  
- Declaracions de l'impost de la renda de les persones físiques de les tres últimes anualitats.
  
- Documents acreditatius de treballar en l'explotació del titular que cessa i haver desplegat en ella la dita activitat, almenys, durant el temps equivalent a tres anys de treball a temps complet dins dels cinc anys que precedixen l'inici del cessament del titular.
  
- En el cas de treballador sense relació de parentiu amb el cedent, es presentaran contractes de treball o documents acreditatius de cotització per jornades reals a la Seguretat Social dels cinc anys que precedixen l'inici del cessament del titular a fi de comprovar que, com a mínim, s'ha treballat durant el temps equivalent a tres anys de treball a temps complet dels cinc anys anteriors.
  
Article 6
  
1. Els cedents percebran fins a aconseguir la jubilació definitiva i, com a màxim, fins al dia en què faran els 65 anys d'edat:
  
a) Una indemnització anual, l'import de la qual es fixa en les quantitats següents, segons les disposicions de l'article 10 i la disposició final primera del Reial Decret 5/2001, de 12 de gener:
  
- 6.238,20 euros, si el titular té cònjuge al seu càrrec i sempre que el cònjuge no reba l'ajuda prevista en l'apartat 4.
  
- 5.336,28 euros, si el titular no té cònjuge al seu càrrec.
  
- 4.885,44 euros, si el cònjuge rep l'ajuda prevista en l'apartat 4.
  
A l'efecte previst en este apartat, s'entendrà que hi ha cònjuge a càrrec del beneficiari quan convisca amb este i en depenga econòmicament. No existirà dependència econòmica quan el cònjuge exercisca activitat remunerada, per compte propi o alié, o perceba pensió del sistema de la Seguretat Social, prestació o subsidi de desocupació o qualsevol altra prestació pública anàloga.
  
b) Una prima anual complementària de 106,18 euros per hectàrea tipus que transmeta o cedisca de l'explotació, sense superar els 3.000 euros per beneficiari. Si el cedent transmet en propietat el 100 per cent de la seua propietat en l'explotació, percebrà un 20 per cent més en la prima anual complementària per hectàrea tipus.
  
2. Els cedents percebran, si és procedent, un complement anual de jubilació des del dia en què, en fer els seixanta-cinc anys, es jubilen definitivament fins que faran els setanta anys d'edat.
  
El període total d'ajudes per jubilació anticipada i complement anual de jubilació no podrà superar els quinze anys.
  
El complement anual de jubilació serà el resultat de sumar la indemnització anual i la prima anual complementària per hectàrees tipus, esmentades en l'apartat 1, descomptant de la quantitat resultant la quantia de la seua jubilació definitiva i les quotes a la Seguretat Social del beneficiari corresponents als últims dotze mesos.
  
Si la quantia del complement de jubilació és inferior a 300,51 euros anuals, el pagament d'este complement podrà fer-se en un únic pagament anual.
  
3. Si hi ha diversos titulars de l'explotació que complixen les condicions de l'article 3, els imports d'indemnització, prima complementària i complement anual de jubilació, previstos en els apartats 1 i 2, es repartiran entre ells proporcionalment a la seua coparticipació en l'explotació.
  
4. Els treballadors que s'acullen a les ajudes percebran una indemnització anual, l'import de la qual serà de 3.545,40 euros segons les disposicions de l'article 10 i la disposició final primera del RD 5/2001.
  
Estes ajudes les podran percebre fins a aconseguir la jubilació definitiva i, com a màxim, fins al dia en què faran els 65 anys d'edat. Només es concedirà indemnització a un treballador per explotació, i tindran preferència els treballadors per compte alié sobre els familiars i, dins d'ells, si n'hi ha més d'un, el més antic, i en cas d'igualtat, el de més edat.
  
Article 7
  
En el cas que les sol·licituds d'ajuda superen els límits pressupostaris s'aplicaran els criteris de preferència següents:
  
1r) El cedent major de seixanta anys.
  
2n) Que el cessionari posseïsca els requisits per a ser qualificat com a agricultor jove.
  
3r) Que l'explotació s'aculla a un pla de reestructuració sectorial establit pel Ministeri d'Agricultura, Pesca i Alimentació o per la Conselleria d'Agricultura, Pesca i Alimentació.
  
4t) Que la cessió de tota l'explotació es realitze en règim jurídic de propietat.
  
5é) Que l'explotació del cedent estiga situada en zona desfavorida beneficiària de la indemnització compensatòria.
  
Article 8
  
1. La percepció de les ajudes establides en este programa és incompatible amb:
  
a) La condició de pensionista per jubilació en qualsevol règim de la Seguretat Social o sistema de pensions finançat totalment o parcial amb recursos públics.
  
b) La condició de pensionista per invalidesa permanent, finançat totalment o parcial amb recursos públics.
  
c) Si el beneficiari de les ajudes percep prestacions per maternitat, incapacitat temporal, incapacitat permanent en règims compatibles o altres prestacions de caràcter periòdic de la Seguretat Social, les seues quanties seran deduïdes de l'import de les ajudes.
  
d) Qualsevol ajuda vinculada amb l'activitat agrària que siga finançada amb recursos públics.
  
2. Són compatibles amb la percepció de les ajudes les prestacions familiars per fill a càrrec i per pensió de viudetat.
  
3. L'activitat agrària realitzada pel cedent sense fins comercials no serà subvencionable en virtut de la política agrària comuna.
  
Article 9
  
El termini màxim per a notificar la resolució serà de sis mesos, comptadors a partir de la data de registre d'entrada de la sol·licitud. Quan els titulars facen els 55 anys amb posterioritat a la finalització del termini de sol·licituds, la data de la resolució serà posterior al compliment de la dita edat.
  
El cedent haurà de complir el seu compromís de transmissió de l'explotació en un termini de sis mesos, comptadors a partir del sendemà de la data de recepció de la resolució, excepte petició justificada i l'aprovació corresponent. El beneficiari ho comunicarà dins del dit termini a la Conselleria d'Agricultura, Pesca i Alimentació, i aportarà la documentació següent:
  
1. Acreditació de la transmissió de l'explotació al cessionari, amb les condicions expressades en l'article 9 de la present orde. En cap cas la transmissió de l'explotació podrà realitzar-se amb anterioritat a la concessió de l'ajuda, per la qual cosa no s'admetran documents de transmissió de titularitat anteriors a la data de la resolució de l'expedient.
  
2. Declaració de l'últim exercici de IRPF, sempre que no haja sigut entregat amb anterioritat.
  
3. Justificació del pagament de les quotes mensuals pagades a la Seguretat Social des de la sol·licitud fins a la certificació que no s'han aportat amb anterioritat, o certificat de la Direcció de la Tresoreria General de la Seguretat Social de trobar-se al corrent de pagament.
  
4. Declaració censal de cessament en l'activitat agrària, presentat en l'Agència Estatal d'Administració Tributària, i en el cas d'activitats que ho exigisquen, declaració de baixa en l'impost d'activitats econòmiques.
  
5. Acreditació de la transferència de tots els drets de l'explotació agrària.
  
6. Llibre d'Explotació Ramadera, si és procedent, a nom del cessionari.
  
En cas que el sol·licitant siga un treballador, haurà d'aportar els documents indicats en els punts 2, 3.
  
Les oficines comarcals de la Conselleria d'Agricultura, Pesca i Alimentació comprovaran que es complixen tots els compromisos i emetran el certificat corresponent.
  
El dret a la percepció de les ajudes aprovades tindrà efecte a partir del primer dia del mes següent a la data de compliment de compromisos, excepte quan es modifique la resolució inicial per cobrament d'una prestació de la Seguretat Social, en què la data d'inici del nou pagament tindrà efectes a partir del dia en què comença el cobrament de la Seguretat Social.
  
El titular està obligat a comunicar a l'administració qualsevol canvi que afecte els compromisos adquirits i modifique la seua condició de titular.
  
Article 10
  
La situació dels beneficiaris respecte de la Seguretat Social, el règim de control i reintegrament de les ajudes i la tramitació i pagament de les ajudes queden especificats en l'Orde de 27 de març de 2002, de la Conselleria d'Agricultura, Pesca i Alimentació.
  
Article 11
  
La proposta de resolució de l'expedient correspondrà al cap dels servicis territorials de la Conselleria d'Agricultura, Pesca i Alimentació, el qual elevarà la proposta al director general de Producció Agrària, qui resoldrà per delegació segons la disposició final primera.
  
La tramitació del pagament s'ajustarà al que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la política agrària comunitària.
  
La despesa que origine l'aplicació de la present orde serà imputada al programa 714.50 de la secció 12 i, de conformitat amb les disposicions de la Llei de Pressuposts de la Generalitat Valenciana, seran de reconeixement preceptiu d'acord amb les regles pressupostàries de la Secció Garantia del Feoga i amb la planificació financera del programa de desenrotllament rural d'Espanya (programa horitzontal per a les mesures d'acompanyament) referit al període de programació 2000-2006, d'acord amb l'article 3 de la Decisió de la Comissió C (2001) 4739, de 20 de desembre.
  
DISPOSICIONS FINALS
  
Primera
  
Es faculta per al desplegament i l'execució de les disposicions de la present orde i es delega el director general de Producció Agrària per a l'exercici de la competència per a resoldre les sol·licituds que es presenten a l'empara d'esta orde.
  
Segona
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 23 de gener de 2003
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX I
  
TAULA DE MARGES BRUTS ESTÀNDARD (MBE)
  
Comunicació de la Comissió referent als marges bruts estàndard (MBE) per a les diferents especulacions agrícoles (2000/C 179/01), que seran d'aplicació per al càlcul de les dimensions de les explotacions.
  
Codi Activitat productiva Euros (1)
  
D/01 Blat dur i espelta 449
  
D/02 Blat dur 514
  
D/03 Sègol 304
  
D/04 Ordi 330
  
D/05 Civada 223
  
D/06 Dacsa en gra 1.412
  
D/07 Arròs 2.039
  
D/08 Altres cereals 430
  
D/09a Llegums seques en cultiu pur per a farratge 502
  
D/09b Altres 481
  
D/10 Creïlles 3.177
  
D/11 Remolatxa sucrera 1.964
  
D/12 Plantes de birbada farratgeres 663
  
D/13a Tabac 5.280
  
D/13b Llúpol 4.349
  
D/13c Cotó 2.419
  
D/13di Llavors oleaginoses 413
  
D/13di1 Colza i nabina 281
  
D/13di2 Gira-sol 334
  
D/13di3 Soia 431
  
D/13dii Plantes medicinals, aromàtiques i espècies 2.676
  
D/14a Hortalisses fresques, melons, maduixes cultivades
  
 a terres de llaurada 3.397
  
D/14b Hortalisses fresques, melons, maduixes en cultius hortícoles 5.774
  
D/15 Hortalisses fresques, melons, maduixes d'hivernacle 20.140
  
D/16 Flors i plantes ornamentals (no inclosos els vivers)
  
 en cultius hortícoles 5.832
  
D/17 Flors i plantes ornamentals (no inclosos els vivers)
  
 d'hivernacle 19.272
  
D/18a Praderies i pastius temporals 232
  
D/18b Altres plantes farratgeres 421
  
D/19 Llavors i plantes de terres llaurades 1.180
  
D/20 Altres cultius de terres llaurades 413
  
D/22 Guarets en règim d'ajudes sense explotació econòmica 119
  
F/01 Praderies permanents i pastius, no inclosos
  
 els pastius pobres 62
  
F/02 Pastius pobres 1
  
G/01a Fruites fresques i baies d'espècies originàries
  
 de zones temperades 1901
  
G/01b Fruites i baies d'espècies d'origen subtropical 7613
  
G/01c Fruits de closca 625
  
G/03a Que produïsquen normalment olives de taula 1164
  
G/03b Que produïsquen normalment olives per a oli 607
  
G/04a Que produïsquen normalment vi de qualitat 896
  
G/04b Que produïsquen normalment altres vins 670
  
G/04c Que produïsquen normalment raïm de taula 1520
  
G/05 Vivers 20786
  
G/06 Altres cultius permanents 1682
  
G/07 Cultius permanents d'hivernacle 20736
  
I/01a Cereals no farratgers 226
  
I/01b Llegums no farratgers 242
  
I/01c Llavors oleaginoses no farratgeres 283
  
I/01d Altres cultius successius de caràcter secundari 235
  
I/02 Xampinyons 4018
  
J/01 Equins 95
  
J/02a Bovins de menys d'un any, mascles 88
  
J/02b Bovins de menys d'un any, femelles 88
  
J/03 Bovins mascles d'un a dos anys 141
  
J/04 Femelles de boví d'un a dos anys 84
  
J/05 Bovins mascles de dos anys i més 278
  
J/06 Braves de dos anys i més 91
  
J/07 Vaquí lleter 697
  
J/08 Altres vaquins 238
  
J/09a Ovelles 44
  
J/09b Altres ovins 23
  
J/10a Femelles reproductores cabrum 73
  
J/10b Altres cabrums 31
  
J/11 Garrins de menys de 20 quilos (pes viu) 20
  
J/12 Truges mares de 50 quilos i més 152
  
J/13 Altres porquins 21
  
J/14 Pollastres per a carn (per cada 100 caps) 117
  
J/15 Gallines ponedores (per cada 100 caps) 463
  
J/16 Altre aviram (per cada 100 caps) 117
  
J/17 Conilles reproductores 47
  
J/18 Abelles 49
  
Font: Diario Oficial de las Comunidades Europeas C 179 de 27.06.2000